google/wiki40b huggingface dataset:
Tarmo Kaldma

Tarmo Kaldma (sündinud 8. mail 1965 Tallinnas) on eesti IT-spetsialist.
Ta lõpetas aastal 1990 Tallinna Tehnikaülikooli automaatikateaduskonna automatiseeritud juhtimissüsteemide erialal.
1992–1996 õppis Tallinna Tehnikaülikooli doktorantuuris, teemaks hajusate reaalajasüsteemide projekteerimine. Katkestas õpingud kraadi kaitsmata.
On töötanud enamasti riiklike infosüsteemide projekteerijana ja projektijuhina. 10 aastat oli IT- ja sideosakonna juhataja Eesti Meteoroloogia ja Hüdroloogia Instituudis.
Oli Eesti Konservatiivse Rahvaerakonna liige 10. aprillist 2013 15. oktoobrini 2014.
15. oktoobrist 2014 kuni 14. maini 2018 kuulus Eesti Vabaerakonda.
Kandideeris 2013. aasta kohaliku omavalitsuse volikogude valimistel Tallinnas Mustamäel, ei osutunud valituks (6 häält).
2015. aasta Riigikogu valimistel kandideeris Vabaerakonna ridades Tallinnas Mustamäe ja Nõmme linnaosas, ei osutunud valituks (97 häält).
2017. aasta kohaliku omavalitsuse volikogude valimisel kandideeris Tallinnas Valimisliidu MEIE Tallinn ridades Mustamäel (piirkond nr 8), kandidaadi number 1482. Ei osutunud valituks (30 häält).
Peab Facebookis oma poliitilist blogi (https://www.facebook.com/tarmo.kaldma).
Otsego maakond (Michigan)

Otsego maakond (Otsego County) on maakond USA-s Michigani osariigis. Geograafilised koordinaadid on 45°02' N, 84°61' W.
Maakonna halduskeskus on Gaylord.
Maakonna pindala on 1362 km², millest 30 km² moodustab veepindala.
Elanike arv oli 2010. aasta rahvaloenduse järgi 24 164. Aastal 2000 oli elanike arv 23 301.

Ajalugu

Otsego maakond moodustati 1875. aastal.
Jevgeni Tšekin

Jevgeni Aleksejevitš Tšekin (vene keeles Евгений Алексеевич Чекин; sündinud 24. augustil 1973 Jaroslavli oblastis) on Venemaa riigitegelane,Sahha (Jakuutia) Vabariigi Valitsuse esimees. 
2016. aastal kooskõlastas Sahha Vabariigi parlament Il Tümene Sahha Vabariigi pea Jegor Borissovi otsuse määrata vabariigi valitsuse esimeheks Jevgeni Tšekin.

Haridustee ja töökäik

Tšekin on lõpetanud Jaroslavli riikliku meditsiiniakadeemia ja Ülevenemaalise kaugõppe rahandus-majandusinstituudi.
Ta töötas aastatel 1998–2002 kiirabiarstina, 2002–2003 sanatoorium-prüfülaktooriumi peaarstina, 2005–2007 kommertspanga Binpank peaökonomisti, peamänedžeri ja vanemkrediidieksperdina. 2009. aastast töötas ta avaliku ja erasektori koostöö valdkonnas Jaroslavli oblastivalitsuses osakonna ülemana ja 2011. aastast Sahha Vabariigi majandusministeeriumi osakonna juhina.
Aastatel 2012–2016 oli ta Sahha majandusministri asetäitja ja 2016. aastast on ta Sahha (Jakuutia) Vabariigi valitsuse esimees.
Lorenzo Guerrero

Lorenzo Guerrero Gutiérrez (13. november 1900 Granada – 15. aprill 1981 Granada) oli Nicaragua advokaat ja poliitik, Nicaragua president aastail 1966–1967.
Lorenzo Guerrero oli Somozade poolehoidja, kes aastail 1934-1937 oli riigi kaitseministriks. Seejärel töötas ta aastani 1946 Nicaragua saadikuna Mehhikos. René Schicki võimuloleku ajal oli Lorenzo riigi asepresidendiks. Pärast Shicki surma määras Kongress Lorenzo Guerrero kuni Shicki ametiaja lõpuni riigi presidendiks, sseejärel andis ta võimu üle Anastasio Somoza Debaylele, kelle juures ta sai siseasjade ministri ja asepresidendi koha. Aastail 1967-1972 oli ta riigi välisministriks.
Wilfried Bony

Klubikarjäär

Bony alustas klubikarjääri Elevandiluuranniku klubis Issia Wazi. Järgnevalt suundus ta Tšehhi klubisse Sparta Praha, kellega tuli 2010. aastal liiga võitjaks.
2011. aastal sõlmis ta lepingu Hollandi kõrgliiga klubiga Vitesse, kus ta oli hooajal 2012–13 liiga parim väravakütt ning valiti 2013. aastal Hollandi kõrgliiga hooaja parimaks mängijaks.
2013. aasta juulis sõlmis ta lepingu Walesi klubiga Swansea City. Debüüdi klubi eest tegi ta Euroopa Liiga eelringimängus Rootsi klubiga Malmö FF lüües seal ka kaks väravat. Premier League'i hooaja 2013–14 avamängus 17. augustil Manchester Unitediga lõi ta ka värava, kuid mäng kaotati 1:4. Hooajal lõi ta kokku 25 väravat. 2014. aastal valiti ta Swansea City hooaja parimaks mängijaks.
2015. aasta jaanuaris sõlmis ta lepingu neljaks ja pooleks aastaks Manchester Cityga. Hooajal 2016–17 oli ta laenul Stoke Citys.
31. augustil 2017 taasliitus Bony Swanseaga.

Koondisekarjäär

Debüüdi Elevandiluuranniku rahvuskoondises tegi Bony 2010. aasta lõpus mängus Burundi vastu. Esimese värava lõi ta rahvuskoondise eest 5. juunil 2011 mängus Beniniga.
2012. aasta Aafrika rahvaste karikavõistluste viimases alagrupimängus lõi ta värava Angolale.
2014. aasta maailmameistrivõistluste esimeses alagrupimängus lõi ta värava Jaapanile ja viimases alagrupimängus värava Kreekale.
2015. aasta Aafrika rahvaste karikavõistluste veerandfinaalis lõi ta kaks väravat Alžeeriale. Elevandiluurannik tuli turniiri võitjaks ja Bony valiti turniiri sümboolsesse koosseisu.
2017. aasta Aafrika rahvaste karikavõistluste teises alagrupimängus 20. jaanuaril lõi ta värava Kongo DV-le.
Rein Rajasalu

Rein Rajasalu (kuni 1935 Johannes Kruhberg, 18. september 1914 Avanduse vald, Virumaa – 29. august 1944 Õvi, Äksi vald, Tartumaa) oli Soome (lipnik) ja Saksamaa sõjaväelane (Untersturmführer).
Ta lõpetas aastal 1935 Rakvere Õpetajate Seminari. Õppis alates 1940. aastast Tartu Ülikooli põllumajandusteaduskonnas agronoomiat.
Jätkusõja ajal läks Soome, teenis Soome 200. jalaväerügemendis, 1944 naasis Eestisse.
Teenis 46. grenaderirügemendi 10. kompaniis (sh kompaniiülemana), langes lahingus.
Henri Toivonen

Henri Toivonen (25. august 1956 Jyväskyla Soome – 2. mai 1986 Corte Korsika) oli Soome rallisõitja.
Henri Toivonen on kuulsa 1960. aastate rallisõitja Pauli Toivoneni poeg.
Ta oli kuni Jari-Matti Latvala võiduni Rootsi rallil 2008 aastal kõige noorem piloot, kes on jõudnud etapivõiduni maailmameistrivõistlustel. Andekas soomlane hukkus koos oma kaardilugeja, ameeriklase Sergio Crestoga 1986. aasta Korsika rallil. Pärast seda keelati ära B-rühm.
Saksi-Hildburghauseni hertsog

Saksi-Hildburghauseni hertsog (saksa Herzog von Sachsen-Hildburghausen) oli Saksi-Hildburghauseni hertsogiriigi valitsejate tiitel 1680–1826.
Kõik Saksi-Hildburghauseni hertsogid pärinesid Wettinide valitsejasoo Ernestiinide harust.
Metslane Cohen

Metslane Cohen (ka Tšingis-Cohen; inglise keeles Cohen the Barbarian) on inglise kirjaniku Terry Pratchetti Kettamaailma raamatusarja tegelane.
Cohen esineb Pratchetti raamatutes umbes 90-aastase kõhetu vanamehena, kes enamasti kannab vaid niudevööd ja musta sidet üle ühe silma, peale nende ka vana hambulist mõõka. Cohen on Kettamaailma kuulsaim ja vanim kangelane, kes on äärmiselt osav mittesuremises. Esimestes Kettamaailma raamatutes on tal tõsiseid probleeme rääkimise ja söömisega, kuna ta on kaotanud kõik oma hambad. Hiljem muretseb ta endale aga trollihammastest ehk teemantidest proteesid.
Kahes raamatus ("Huvitav aeg" ja "Viimane kangelane") juhib Cohen, kes nimetab end Tšingis-Coheniks, Hõbehordiks kutsutavat eakate kangelaste salka, kes on samuti ellujäämises äärmiselt vilunud. Esimeses raamatus vallutab Cohen koos Hõbehordiga Agatea impeeriumi ja saab imperaatoriks, kuid teise raamatu alguseks on ta sellest tüdinud ja otsustab jumalatele tule tagasi viia. See toob peaaegu kaasa Kettamaailma huku, kuid sellest aru saanud, otsustavad Cohen ja teised kangelased end ise ohverdada. Coheni ja teiste surm raamatu lõpus pole siiski päris kindel.
Metslane Cohen on üpris selgelt barbar Conani paroodia.
Evald Dolf

Evald Dolf (23. detsember 1874 Vana-Koiola vald – 23. september 1953 Tallinn) oli Eesti omavalitsustegelane.
Tsentrifugaaljõud

Valearusaamad

On levinud arusaam, et tsentrifugaaljõud tasakaalustab kehade vahelist gravitatsioonijõudu ja hoiab nii Maad kui teisi planeete ja nende kaaslasi oma orbiitidel, samuti Maa tehiskaaslasi, jne. Tegelikult ei ole see tõsi – Newtoni I seaduse järgi jätkab keha, millele ei mõju jõude, oma liikumist endises suunas ja endise kiirusega ning seetõttu peab ringjoones liikuvale kehale pidevalt mõjuma tsentripetaaljõud ehk kesktõmbejõud. Taevamehaanikas mängib kesktõmbejõu rolli gravitatsioon.

Näiline jõud

Tsentrifugaaljõu kui inertsijõu näide on kurvi läbiv auto inimestega autos. Kui auto läbib kurvi, kalduvad inimesed autos kurvist väljapoole, justkui mõjuks neile mingi jõud. Tegelikkuses on tegu vaid inertsiga – inimestel autos on kalduvus liikuda endises liikumissuunas ehk otse kurvist välja.
Meinhard Karelson

Meinhard Karelson (23. august 1917 Rannu vald – 31. märts 2004 Tartu) oli eesti põllumajandusteadlane. 
Ta oli alates 1939. aastast Üliõpilasselts Liivika liige.
Sulevi tänav (Rakvere)

Sulevi tänav on tänav Rakveres. 
Umbtänava pikkus on 71 m ja see asub Kondivalu linnaosas ning saab alguse Olevi tänavalt. Tänavast lääne pool paikneb Juhan Kunderi tänav ja selle kõrval Palermo mets.  
Piirkonna tänavad on kujunenud välja 20. sajandi teises pooles, mil sinna ehitati ühepereelamuid.
Cecilie Skog

Cecilie Skog (sündinud 9. augustil 1974 Ålesundis Norras) on norra retkleja ja alpinist.
Ta on retkleja, kes 7.ndana maailmas ja esimese naisena on täitnud retklejate suure slämmi nõuded (lisaks seitsmele tipule käia ära ka põhja- ja lõunapoolustel, 2007)
Skog on alpinist, kes on tõusnud maailma kahe kõrgema kaheksatuhandelise (Džomolungma ja K2) tippu. Esimese Norra alpinistina tõusis ta 2008. aastal K2 (8611 m) tippu. 
Tema abikaasa Rolf Bae (1975–2008) hukkus 1. augustil 2008 tipputõusul K2-le. Sel päeval hukkus 11 alpinisti (K2 ajaloo suurimaid tragöödiaid).
Kõlakast

Kõlakast on keelpilli kambrikujuline avaga osa, mis muudab pilli tekitatavat heli, võimendab seda resonantsi abil ja vahendab ümbritsevasse õhku. Kõlakast parandab pilli toonikvaliteeti, lisades tavaliselt madalama võnkesagedusega resonantse ja muutes nii kõla sügavamaks.
Kõlakasti ei ole tavaliselt elektriliselt võimendatud pillidel, näiteks elektrikitarr ja elektriviiul.
Enamasti on kõlakast puidust. Kõlakasti sees võib olla veel kõla parandavaid detaile, nt kõlapulk ja basspalk. Kõlakasti see külg, mis asub vahetult keelte all, on kõlakasti kaas ehk kõlalaud. Kõlalauas asub tavaliselt üks või mitu kõlaava. Mõnedel keelpillidel on puidust kõlalaua asemel kõlakastile tõmmatud loomanahk, nt bandžol. Kõlakasti tagumine külg võib neil hoopis lahtine olla.
Kõlakaste valmistatakse mitmesugusest puust. Ühe kõlakasti valmistamisel võidakse kasutada korraga mitut eri puud, nt kõlalaud kuusest, põhi ja küljed vahtrast.
Radaškovičy

Ajalugu

Radaškovičyt mainitakse esmalt aastal 1447. Toona rajas Petras Gelgaudaitis sinna katoliku kiriku. Alev on eri aegadel olnud Rjurikovitšidest lahknenud Vereja suguvõsa, Goštautaste, Bona Sforza, Hlebowiczite, Massalskite, Ogińskite ja Radziwill]]ide valduses. Aastast 1539 kuni XIX sajandi keskpaigani peeti seal korrapärselt laata.
Aastal 1549 sai Radaškovičyst linn. Selle juurde ehitati ka puidust kindlus. Aastast 1749 pärineb linna vapp, millel kujutatud märter Stefanost. Radaškovičy kuulus Minski vojevoodkonda ja Minski maakonda.
Poola jagamisel läks Radaškovičy aastal 1793 Venemaa koosseisu. Aastal 1882 ristiti seal Janka Kupała. Linn kuulus Vilno kubermangu.
Pärast Esimest maailmasõda kuulus Radaškovičy Poola koosseisu. 1939. aastast kuulus asula Nõukogude Liitu, kus aastal 1940 linn aleviks muudeti. Teises maailmasõjas rammisid Radaškovičys maapealseid sihtmärke Nikolai Gastello ja Aleksandr Maslovi lennukid.
Kufiia

Kufiia (ka šemag, gutra, mašada või Palestiina pearätik; juutidel sudra) on traditsionaalne peakate Lähis-Ida araabia (ka juudi) meestel. 
Kufiia on ristküliku kujuline must-valge- või puna-valge-ruuduline rätik. See kaitseb nii kuuma, külma kui ka liivatormi puhul. Seda hoiab peas paigal must võru – akaal.
Eesti samblad

Eestis on kindlaks tehtud 560 liiki sammaltaimi (seisuga 2006). Lisaks on 10 liiki, mille esinemise kohta ajaloolisel ajal on andmeid, kuid mis on praeguseks välja surnud.
2011. aasta seisuga on Eestis 583 liiki samblaid.
Tubakas (Pratchett)

Kokkuvõte

Komandör Sam Vimes on oma naise Sybili nõudmisel sunnitud võtma puhkuse ning sõitma koos abikaasa ja pojaga perekonna villasse Crundellisse. Varsti avastab Vimes, et kohalikud varjavad tumedaid saladusi ja kohalik lord Rust orjastab goblineid, et need seejärel deporteerida Howondalandi, kus neid sunnitakse töötama Rusti tubakaistandustes. Tubakaistandustes valmivad sigarid smugeldatakse seejärel Ankh-Morpoki. Pärast seda, kui Vimes sunnib kohaliku konstaabli Feeney Upshoti endaga koostööd tegema, suudab Vimes Rusti hämarad ärid lõpetada ja saavutada õigused goblinitele.
Laurent Gaudé

Laurent Gaudé [lor'aa(n) god'ee] (sündinud 6. juulil 1972 Pariisis) on prantsuse kirjanik.
2004. aastal pälvis ta romaani "Le Soleil des Scorta" eest Goncourt'i auhinna. Eesti keeles on teos ilmunud pealkirjaga "Scortade päike" (tõlkinud Indrek Koff; Tallinn: Pegasus, 2007).
Purka järv

Purka järv on järv Võru maakonnas Rõuge vallas Purka külas. Veekogu pindala on 0,7 ha. Veekogu kaldajoone pikkus on 670 m. Veekogus on 2 saart.
Antonio Benedetto Carpano

Antonio Benedetto Carpano (1764 Bioglio – 1815 Torino) oli Itaalia destilleerija, kes on tuntud eelkõige vermuti ja aperitiivi leiutajana.
1786. aastal lisas Carpano valgele veinile üle 30 ürdi ja vürtsi. Jook osutus sedavõrd populaarseks, et juba mõne aja pärast oli müügikoht avatud 24 tundi päevas.
Jõuelektroonika

Jõuelektroonika on tugevvoolu elektrotehnika haru, mis kasutab elektrienergia muundamiseks selliseid elektroonikakomponente nagu jõutransistorid, dioodid, türistorid jms.
Jõuelektroonika võimaldab muuta elektrienergia pinge kuju, efektiivväärtust või voolutugevust ja sagedust muundurite abil. Muundurid jagunevad funktsiooni järgi alalispingemuunduriteks, vahelduvpingemuunduriteks, alalditeks ja vahelditeks.
Jõupooljuhtkomponendid töötavad muundurites valdavalt lülitina, mistõttu neid nimetatakse sageli ka jõupooljuhtlülititeks. Jõupooljuhtlüliteid juhitakse kasutades mikrokontrollereid, signaaliprotsessoreid, loogikalülitusi, nt FPGA, või rakendusspetsiifilisi kiipe ASIC.
Elektriajamites võimaldab jõuelektroonika juhtida elektrimasinate tööd paindlikult ja suure kasuteguriga. Seetõttu kasutatakse jõupooljuhtmuundureid masinaajamites ja elektertranspordivahendites, sh elektersõidukites.
New wave

New wave on rokkmuusika stiil, mis sai alguse 1970ndate lõpus.
Stiili tekke impulsiks tuleb pidada 1970ndate keskpaiga punkrock'i. Veel on selles mõjutusi näiteks glam rock'ist, power pop'ist ja diskomuusikast. New wave eemaldus bluusi ja rock’n’roll'i tämbritest ning lõi sellega uue stiili, mis keskendus rohkem diskole ja elektroonsele muusikale.
Ansamblite näiteid: Blondie, Talking Heads, Duran Duran.
Hiljem on new wave'ist välja kasvanud dark wave ja synth-pop.
Paterfamilias

Paterfamilias oli Vana-Rooma perekonnapea. Ta oli vanim meessoost isik majapidamises, kellel oli täielik võim kõigi perekonnaliikmete üle. Paterfamilias'el pidi olema Rooma kodakondsus. Tema kodu kujundas tema mainet – tal lasus kohustus kasvatada lastest tervise juures olevad Rooma riigi kodanikud.

Perekond Vana-Roomas

Perekond kujutas endast patriarhaalset perekonda, kus perekonnapea, otsetõlkes pereisa (paterfamilias) võimu all olid naine, lapsed, teised sugulased, muud alluvad ja orjad. Ka täiskasvanud ja abielus pojad allusid isa eluajal temale ning kogu nende varandus kuulus mos maiorum'i alusel isale. Põhimõtteliselt oli pereisal ka õigus oma pereliikmeid surma mõista, kuid sel juhul võis talle osaks saada avalikkuse hukkamõist. Lapsi kasvatati ja õpetati pereisa käe all ning kasvatus seisnes peamiselt praktiliste ning poiste puhul ka sõjaliste oskuste edasiandmises. 
Abikaasade suhted jaotati manus-abielu liikide järgi. Eristati cum manu ja sine manu abielu. Cum manu abielu puhul sattus naine nii isiklikes kui ka varalistes suhetes mehe võimu alla. Abiellumisega kaotas naine kõik oma sidemed endise perekonnaga, muutus juriidiliselt neile täiesti võõraks ja kaotas ühtlasi pärimisõiguse endise perekonna liikmetelt. Sine manu puhul oli naine vaba ja iseseisev isik mehe kõrval nii isiklikult kui ka varanduslikult.

Mehe võimu kehtestamine naise üle

Mees sai cum manu abiellumisel naise üle perekondliku võimu. Selleks oli kolm viisi: usus, confarreatio või coemptio.  Abiellumisel naise staatus muutus ja ta tegi läbi capitis deminutio minima. 
Usus tähendas abiellumist 1-aastase faktilise kooselu järel, oli ka variant, et naine ei läinud mehe võimu alla. Kui naine 3 päeva aastas ei ööbinud kodus, siis abielu küll sõlmiti, aga see ei olnud võimualune ehk cum manu abielu.
Confarreatio oli religioosne toiming, mis toimus 10 tunnistaja ja preestrite kaasabil ning mille käigus ohverdati Jupiterile okasnisust leiba. Confarreatio't kasutasid ainult kõrgest soost isikud, nt Jupiteri preestrid pidid olema samamoodi abiellunud. Tegu oli keerulise protsessiga, seega ei kasutatud seda väga palju.
Coemptio oli naise näiline ostmistehing mancipatio teel, mis tähendas naise isa ja tulevase mehe vahelist kokkulepet, et tütar abiellub mehega. Algul ei olnud tõenäoliselt naise nõusolek vajalik, hilisemal ajal said mees ja naine sel viisil abielluda siiski ainult naise nõusolekul.

Patria potestas

Patria potestas tähendab otseselt 'isa võimu'. Isal oli võim kõigi oma lihaste laste ja adopteeritud laste üle. Patria potestas lõppes tavaliselt isa surmaga. Isa aga võis emantsipatsiooni teel lapse ka oma võimu alt vabastada. Tütred vabanesid isa võimu alt abiellumisel.
Šoti käbilind

Šoti käbilind (Loxia scotica) on linnuliik vintlaste sugukonnast käbilinnu perekonnast. Elab paikselt Šotimaa männikutes. Välimuse poolest on ta nagu männi-käbilind, kuid natuke väiksema nokaga ja alanoka tipp võib külgvaates olla nähtav. Paljusid isendeid pole siiski võimalik eristada suurenokalistest kuuse-käbilindudest. Šoti käbilinnu arvukust hinnatakse vähem kui 2000 isendile.
Augustis 2006 tunnistati šoti käbilind eraldi liigiks männi-käbilinnust erineva laulu tõttu.
Mägi-pajulill

Kirjeldus

Taime kõrguseks on 10-80 cm. Vars nõrk, hõredalt lehistunud. Lehed hambulised või hambulissaagjad. Õied valged või roosad. Õitseb juunist augustini.

Kasvukoht

Kasvab hõredates metsades ja võsastikes. Eestis sage
Kaarli mõis (Tartu-Maarja)

Kaarli mõis (saksa keeles Karlsberg) oli Tammistu mõisa kõrvalmõis Tartu-Maarja kihelkonnas Tartumaal.

Ajalugu

Mõis asutati 1793 Pilka mõisast eraldatud alast.
Helgi Ridamäe

Helgi Ridamäe (neiupõlvenimi Helgi Jaakson, esimesest abielust Helgi Joala; 15. mai 1929 Tõrva – 26. september 1999 Tallinn) oli eesti muusikapedagoog, muusikateadlane ja lektor.

Elulugu

Klaveriõpinguid alustas ta eratundides. Aastatel 1945–1947 õppis ta Viljandi Lastemuusikakoolis akordioni ja klaveri erialal. 
Ta lõpetas 1947. aastal Viljandi 1. Keskkooli ja astus Tallinna Riikliku Konservatooriumi koolimuusika osakonda, mille lõpetas 1952. aastal koorijuhtimise erialal. Aastast 1964 täiendas ta ennast samas muusikateaduse erialal.
Ta on töötanud muusikaõpetajana Tallinna 22., Tallinna 7. ja Tallinna 4. Keskkoolis. Oma lektoriande avastas ta muusikaajaloo õpetajana Tallinna Lastemuusikakoolis ja Tallinna Koreograafiakoolis. Aastast 1958 esines ta loengutsüklitega Tallinna, hiljem ka maakoolides. 
Aastast 1960 töötas ta Eesti NSV Riiklikus Filharmoonias, tutvustades üle 30 aasta muusikat Eesti koolides, Estonia kontserdisaalis, paljudes kultuurimajades, tehastes ja asutustes ning juhendades mitut vokaalansamblit.
Helgi Ridamäe suri 26. septembril 1999 Tallinnas ja maeti 1. oktoobril 1999 Helme kalmistule.

Isiklikku

Tema isa Ernst Jaakson (1898–1938), Aleksander Jaaksoni vend, oli Tõrva Gümnaasiumis matemaatika- ja füüsikaõpetaja, olles aastatel 1919–1920 Tõrva Gümnaasiumi direktori kohusetäitja.
Tema esimene abikaasa Arno Joala oli muusik, võidusõiduautode konstruktor ja tervendaja; nende poeg Jaak Joala oli eesti laulja.
2005. aasta kergejõustiku maailmameistrivõistlused

2005. aasta kergejõustiku maailmameistrivõistlused olid X kergejõustiku maailmameistrivõistlused. Need toimusid 2005. aasta 6.–14. augustil Soomes Helsingis.

Eestlaste osalemine

Kümnendatel kergejõustiku maailmameistrivõistlustel osales 8 Eesti sportlast: odaviskajad Moonika Aava ja Andrus Värnik, 400 m jooksja Egle Uljas, kuulitõukaja Taavi Peetre, kettaheitjad Gerd Kanter ja Aleksander Tammert ning kümnevõistlejad Kristjan Rahnu ja Mikk Pahapill.
Haaslava valla vapp

Haaslava valla vapp on Tartu maakonnas asunud endise Eesti haldusüksuse Haaslava valla vapp.
Vapp kinnitati 24. augustil 1995.

Vapi kirjeldus

Sinisel kilbil kuldsest kaarlõikelisest vapitüvest tõusev kuldne mänd. Vapitüve keskel sinine kuusnurkne täht.

Põhjendus

Valla vapi sinine värvus on lootuse värv, ta sümboliseerib ka valla territooriumi piiravat Emajõge ning Kambja ja Võnnu kihelkonna piiriks olevat Mõra jõge. Kuld on jäävuse, kindluse ja tugevuse sümbol. Mänd sümboliseerib visadust, järjepidevust ja arengut. Täht kujutab valla territooriumil asunud terviseallikaid ning sümboliseerib puhtust, vaimsust ja rahva tarkust. Vapi kuldne kaarjas tüvimik on Haaslava Vooremäe kujutiseks.

Vapi kasutamise kord

Haaslava valla vappi kasutatakse valla vapipitsatil, samuti valla ametlikel trükistel ja suveniiridel. Haaslava valla vapi kasutamine kujunduselemendina, reklaamidel, toodetel jne on lubatud ainult vallavalitsusega kooskõlastatult.
Kameeleon (tähtkuju)

Kameeleon (ladina Chamaeleon, lühend Cha) on väike lõunataeva tähtkuju.
Kameeleon katab 132 ruutkraadi ja on pindalalt 88 tähtkuju seas 79. kohal. Heledaimad tähed on Alpha Chamaeleontis (4,05ᵐ) ja Gamma Chamaeleontis (4,11ᵐ).
Kameeleon on üks 12 tähtkujust, mille moodustas hollandi astronoom Petrus Plancius meresõitjate Pieter Dirkszoon Keyseri ja Frederick de Houtmani lõunataeva vaatluste põhjal. Seda kujutati 1598 valminud taevagloobusel. Esimest korda kujutati seda täheatlases 1603. aastal – Johann Bayeri "Uranometrias".
Kolhoos "Eha"

Kolhoos „Eha“ oli Läänemaal Hanila vallas (endise nimega Karuse vallas) 12. septembril 1949. aastal moodustatud kolhoos. 1. jaanuaril 1951 liideti kolhoos „Eha“ kolhoosiga „Nurme“ ning moodustus kolhoos „Esimene Mai“.

Kolhoosi tegevus

1950. aasta lõpuks plaaneeris kolhoos "Eha" omada 175 hektarit ühiskondliku külvipinda (nt kartulit plaaniti kasvatada 13 hektaril). Toodangu planeerimisel arvestati, et üks kana muneb 1950. aastal keskmiselt 100 muna. Piimatoodangu plaaneerimisel lähtuti sellest, et üks lehm toodab aastas 1700 liitrit piima. Töö organiseerimisel arvestati 36 inimesega (24 naist ning 12 meest). Külvata sooviti järgmisi sorte: kartul „Majesteet“, suvinisu „Diamant“, oder „Jõgeva 453“, talirukis „Sangaste“.
1. jaanuaril 1951 liideti kolhoos „Eha“ kolhoosiga „Nurme“ ning moodustus kolhoos „Esimene Mai“.
Teine Maailm

Teine Maailm oli mõiste, mille all mõeldi enne sotsialistliku maailmasüsteemi lagunemist Nõukogude Liitu ja selle satelliitriike Ida- ja Kesk-Euroopas.
Walkeri maakond (Alabama)

Ajalugu

Maakond moodustati 1823. aastal.

Rahvastik

Elanike arv oli 2010. aasta rahvaloenduse järgi 67 023.
Eesti Looduseuurijate Seltsi geoloogiasektsioon

Eesti Looduseuurijate Seltsi geoloogiasektsioon on Eesti Looduseuurijate Seltsi (ELUSi) erialane allüksus, mis koondab geoloogia huvilisi, nii amatööre kui professionaale. 
Geoloogiasektsioon on asutatud aastal 1931.
Werner (Liivi ordumeister)

Werner (ka Wernher, Wernerus) oli Liivi ordu maameister aastatel 1261–1263.
Werneri päritolukohta ega suguvõsa pole teada, küll aga on teda võimalik seostada mitme teise samanimelise Liivi ordu vennaga, kes samal ajaperioodil tegutsesid. Nimelt oli 1241. aastal ametis Werneri-nimeline maamarssal või lihtsalt marssal, viimasel juhul oli tegemist mõne suurema orduvalduse valitsejaga ja mitte kogu ordu väeülemaga. 1248. aastast on teada ordufoogt Werner, kes tõenäoliselt resideeris Karksis ning 1254. aastast ka samanimeline rüütelvend. Need kõik võivad olla üks ja sama isik, kuid samas pole välistatud ka nende isikute erinevus. Ainus Werneri nime all tuntud orduvend, kes kindlasti ei olnud ordumeistriga seotud, oli 13. sajandi lõpuaastatel Liivimaal tegutsenud rüütelvend.
1262. aastal oli ordumeister Werneri asetäitjaks Helmerich von Würzburg.
Šveitsi pass

Šveitsi kodaniku pass on Šveitsi kodanikele väljastatud pass rahvusvahelise reisimise hõlbustamiseks. Euroopas reisimiseks võivad Šveitsi kodanikud kasutada isikutunnistust väheste eranditega.
Alates 1. märtsist 2010 ja vastavalt Schengeni viisaruumi lepingule on Šveitsi passid biomeetrilised. See on vajalik viisavaba reisimiseks Ameerika Ühendriikidesse.